# Középiskola-választás szempontjai

Elakadtál az iskolakeresésben? Nem tudod mire érdemes odafigyelni a döntésnél? El se tudod képzelni milyen lesz középiskolába járni? Esetleg már tudod azt, hogy mi a fontos számodra, de még nem találtad meg a legmegfelelőbb iskolát

A következő videóban olyan szempontokat gyűjtöttünk össze, ami segíthet neked a számodra legjobb lehetőség kiválasztásában, hogy megtaláld azt a középiskolát, amit igazán a magadénak érezhetsz.

A következőkben négy szempontot fogunk alaposabban megvizsgálni, ezek

* a tanulmányok,
* a közösségi élet,
* az infrastruktúra
* és a szellemiség.

## Tanulmányok

A középiskoláknak több formája van, a leggyakoribb a négyosztályos, de vannak előkészítővel induló 5 osztályos, továbbá 6 és 8 osztályos középiskolák is. Előkészítő évfolyamon lehetőséged van egy nyelvet jobban elsajátítani, vagy egy orientációs évben megismerhetsz különböző szakmákat mielőtt döntést hozol.

Sok középiskolában van arra lehetőség, hogy egy-egy tantárgyat emelt óraszámban tanulj. Leggyakrabban nyelvi, matematikai, természettudományos, magyar és művészeti tagozatokat indítanak.

Fontos, hogy tudd, abban az iskolában milyen idegen nyelveket választhatsz.

Az iskolák abban is eltérhetnek, hogy melyik érettségi tárgyakra tud jobban felkészíteni fakultáció keretében.

Ha szeretnéd a tudásodat megmérettetni iskolai, megyei vagy országos tanulmányi versenyeken, érdemes utánakérdezned, hogy az iskolák milyen segítséget adnak a részvételedhez.

Hallottál már a közösségi szolgálatról? Az érettségi feltétele, hogy 50 óra önkéntes munkát végezz a középiskolai tanulmányaid alatt. Már most utána tudsz járni, hogy ezt milyen intézményekben teljesítheted.

Ha szakmát tanulsz, akkor az iskola biztosít számodra nyári gyakorlati helyeket is.

Az iskolák között minden évben rangsort állítanak fel aszerint, hogy a diákok milyen arányban jelentkeznek és jutnak be felsőoktatási intézményekbe, hányan szereznek nyelvvizsgát, mennyire sikeresek tanulmányi versenyeken, milyen jegyekkel zárják az érettségi vizsgákat. Ez sokat elárul az iskolai követelményekről, és arról, hogy mennyire segít hozzá az iskola elvégzése a céljaid eléréséhez.

## Közösségi élet

A tanulmányok mellett legalább olyan fontos, hogy érzed magad az iskolai közösségben!

Egyre szélesebb a kínálat a tanórán kívüli foglalkozások, szakkörök tekintetében, például színjátszókör, énekkar, sportolási lehetőségek, rajz, médiaszakkör, robotika, néptánc.

Hétvégente, szünetekben akár szabadidős programokra, - pl. túrázás, cserkészet, evezés, síelés - is elmehetsz.

Az iskola szervezésében színházi előadásokat, kiállításokat is megtekinthetsz.

Ha szeretnél aktívabb részt vállalni az iskola életében, arra a diákönkormányzat, kortárs segítő csoportok jó lehetőséget adnak.

Sok iskola szervez külföldi tanulmányutakat, testvériskolai vagy cserediák programokat.

## Épület és felszereltség

Az iskoláknak vannak további jellegzetességei is, pl.

* milyen állapotú vagy felszereltségű az épület,
* milyen sportolási lehetőségeket kínál,
* mennyire nagy a könyvtára,
* jól főznek-e a menzán,
* milyen a sulibüfé, speciális étrendűek számára is van-e választék.
* Fontos figyelembe venni, hogy milyen távolságra van az iskola a lakóhelyedtől, hogyan tudsz oda naponta eljutni.Ha az eddig felsorolt szempontok alapján nagyon tetszik egy iskola, de messze van, akkor vállalnád-e az utazást, vagy szeretnél inkább kollégista lenni?

## Szellemiség

Vannak iskolák, amelyeknek az értékrendjét erőteljesen meghatározza az Isten-ember kapcsolat, és a közösséget erősíti a vallásgyakorlás, a lelki élettel való foglalkozás.

Egyes iskolák csak fiú, csak lány, illetve vegyes osztályokat is indítanak.

A diákok egyéni lelki egészségének támogatására mentortanár vagy iskolapszichológus is rendelkezésre állhat.

A kiemelt figyelmet igénylő tanulók számára a fejlesztő és tehetséggondozó foglalkozások elérhetősége is mérvadó.

## Hol tudok tájékozódni?

### Objektív információgyűjtés

És most nézzük meg, hogy az eddig áttekintett szempontok szerint hol tudsz információt szerezni a középiskolákról:

Az Oktatási Hivatal oldalán megtalálod a magyarországi iskolák listáját.  Itt meg tudod keresni, hogy a lakóhelyed környékén milyen iskolák találhatók.

<https://www.oktatas.hu/kozneveles/intezmenykereso/koznevelesi_intezmenykereso>

A középiskolák rangsorának is utána nézhetsz, melyet az érettségi és kompetenciamérés alapján határoznak meg.

A kiválasztott iskolának a honlapján az iskola működéséről, a lehetőségekről is sokat megtudhatsz, gyakran még egy bemutatkozó filmet is meg tudsz nézni.

### Szubjektív vélemények, tapasztalatok

Az eddigiek kiegészítéseként megkérdezhetsz olyan ismerősöket, akik oda járnak, vagy jártak, hogy milyen személyes tapasztalataik vannak pl. a tanárokról, mennyire kell sokat tanulni iskola után, mit szeretnek/szerettek a legjobban, abban az iskolában stb.

Közösségi oldalakon, online csoportokban, fórumokon is sokan megosztják tapasztalataikat.

Bízunk benne, hogy ezen szempontok bemutatásával hozzájárultunk ahhoz, hogy megalapozott döntést hozz a jövőben.

Sok sikert kívánunk az iskolaválasztáshoz!